《津楼晚望同高公先林阳仲》
明代·李之世

绿筱村村合，重楼面面遮。窗光时见岫，海气欲成霞。

浦树攒高岸，人烟就浅沙。小桥当仄径，疏柳卧浮槎。

水国洲环市，江渔艇是家。断虹收雨过，归雁背帆斜。

草沼鸣蛙鼓，风檐散蜜衙。坐来诗兴发，清露满蒹葭。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。